Rikosepäilyjen keskellä elävä Nuorisosäätiö on ostanut 12,1 miljoonalla eurolla asuntoja GF Moneylta ja sen johtajan yhtiöltä. Nyt säätiön uusi johto vaatii kauppoja purettavaksi.

Pörssin First North -listalle pyrkivä GF Money -rahoitusyhtiö keskeytti tänään osakeantinsa. Yhtiön osakkeita jo merkinneillä on oikeus peruttaa merkintänsä.

GF Money kertoo 29.5. antamassaan tiedotteessa aikovansa jatkaa osakeantia, mutta vasta listautumisesitteen täydentämisen jälkeen. Samalla osakkeiden merkintähintaa saatetaan alentaa, tiedotteessa kerrotaan.

Yhtiö syyttää Suomen Kuvalehden viimeviikkoista uutista GF Moneyn tarkoitushakuisesta liittämisestä keskustataustaisen Nuorisosäätiön johtajien Aki Haaron ja Perttu Nousiaisen rikosepäilyihin.

Samalla yhtiö kuitenkin tiedotteessaan vahvistaa Suomen Kuvalehden tiedot yhtiön merkittävästä Nuorisosäätiöön liittyvästä riskistä, joka oli alunperin jätetty pois sijoittajille päätöksenteon pohjaksi annetusta listautumisesitteestä.

GF Money kertoo Nuorisosäätiön kolmen kiinteistöyhtiön olevan sille velkaa yhteensä 5,2 miljoonaa euroa.

Yhtiö kertoo myös, että lainoille on reaalivakuudet sekä Nuorisosäätiön takaus. Asumisen rahoittamis- ja kehittämiskeskus Ara on kesällä 2017 katsonut, että tällaiset lainantakaukset rikkovat merkittävästi arava- ja korkotukilakia (tarkastuskertomus, s. 7).

Lisäksi GF Money kertoo tiedotteessaan, että se on myynyt Nuorisosäätiölle sijoitusasuntoja Uudeltamaalta. Asunnot ovat olleet 75-prosenttisesti H&R Properties -nimisen yhtiön omistamia ja 25-prosenttisesti GF Moneyn tytäryhtiöiden omistamia. H&R Properties on Huhtanen Capitalin pääomistaja Juha-Matti Huhtasen sekä GF Moneyn rahoitusjohtaja Harri Romppasen puoliksi omistama sijoitusyhtiö.



”Minulla ei ole vielä tarkkaa tietoa siitä, miten GF Money aikoo nyt edetä. Odotan heidän yhteydenottoaan. Asiat ovat uskoakseni aina sovinnollisesti sovittavissa”, sanoo Juha-Matti Huhtanen. GF Moneyn rahoitusjohtaja ja H&R Propertiesin toinen osakas Harri Romppanen tai GF Moneyn pääomistaja ja toimitusjohtaja Kari Keskitalo eivät vastanneet Suomen Kuvalehden yhteydenottoon.

Nuorisosäätiön H&R Propertiesilta ja GF Moneyltä ostamien asuntojen kauppahinta on ollut jopa 12,1 miljoonaa euroa. Kaupoista on sopinut Nuorisosäätiön vanha johto, eli muun muassa lahjusrikoksista nyt epäiltynä olevat Nuorisosäätiön entinen puheenjohtaja Perttu Nousiainen sekä Nuorisosäätiön entinen toimitusjohtaja Aki Haaro.

GF Moneyn mukaan Nuorisosäätiön uusi johto on äskettäin vaatinut näiden kauppojen purkamista.

Nuorisosäätiö ei siis olekaan aikeissa maksaa sovittua kauppahintaa. Juha-Matti Huhtanen kertoo, että H&R Properties on lähettänyt asuntokaupoista konkurssiuhkaisen maksuvaatimuksen Nuorisosäätiölle.



GF Moneyn osuus Nuorisosäätiön vanhan johdon lupaamasta kauppasummasta olisi 3,7 miljoonaa euroa. Riski ei kuitenkaan rajoitu tähän, sillä yhtiön mukaan se on lisäksi rahoittanut H&R Propertiesia 7,2 miljoonalla eurolla.

Yhtiön tiedotteen mukaan tähänkin saamiseen liittyy merkittävä epävarmuus, mikäli Nuorisosäätiö saa Haaron ja Nousiaisen johdolla tehdyt asuntokaupat purettua. Tähän mennessä Nuorisosäätiö on maksanut kauppahinnasta GF Moneylle vasta 200 000 euroa.

Tästä syystä yhtiö aikoo nyt täydentää osakeantiesitteensä tietoja muun muassa käyttöpääoman riittävyydestä sekä siihen liittyvistä riskeistä.

Yhtiö pyrkii keräämään osakeannilla sijoittajilta jopa 38 miljoonaa euroa uusia pääomia.